Na podlagi 9. in 14. člena Zakona o uresničevanju javnega interesa za kulturo (Uradni list RS, št. 77/07-UPB, 56/08, 4/10, 20/11, 111/13, 68/16, 61/17 in 21/18-ZNOrg), 29. člena Zakona o lokalni samoupravi (Uradni list RS, št. 94/07-UPB, 76/08, 79/09, 51/10, 40/12-ZUJF, 11/18-ZSPDSLS-1, 30/18, 61/20-ZIUZEOP-A in 80/20-ZIUOOPE) in 18. člena Statuta Občine Sevnica (Uradni list RS, št. 46/15-UPB, 17/17) je Občinski svet Občine Sevnica na 21. redni seji dne 24.2.2021 sprejel

**LETNI PROGRAM KULTURE**

**V OBČINI SEVNICA ZA LETO 2021**

**1. UVOD**

Letni program kulture v Občini Sevnica določa javni interes občine na področju zagotavljanja dostopnosti do kulturnih dobrin, spodbujanja kulturne ustvarjalnosti, ljudske in kulturne dediščine, ki se uresničuje z zagotavljanjem organizacijskih, finančnih in prostorskih pogojev za izvajanje kulturnih dejavnosti v občini.

Letni program kulture se udejanja preko javnih zavodov (Javni zavod za kulturo, šport, turizem in mladinske dejavnosti Sevnica, Knjižnica Sevnica), javnega sklada (Javni sklad RS za kulturne dejavnosti, OI Sevnica), Javnega razpisa zbiranja predlogov za sofinanciranje programov in projektov na področju ljubiteljske kulturne dejavnosti v Občini Sevnica, Zveze kulturnih društev Sevnica, kulturnih društev, samostojnih kulturnih izvajalcev in drugih organizacij, registriranih za izvajanje kulturnih dejavnosti.

Javni interes za kulturo se v Občini Sevnica uresničuje z zagotavljanjem pogojev za kulturno ustvarjalnost, dostopnost kulturnih dobrin, kulturno raznolikost, slovensko kulturno identiteto.

Pogoji za izvedbo letnega programa kulture se zagotavljajo s sprejetim proračunom za leto 2021.

**2. PRAVNA PODLAGA**

Pravna podlaga za sprejem letnega programa kulture je Zakon o uresničevanju javnega interesa za kulturo (Uradni list RS, št. 77/07-UPB, 56/08, 4/10, 20/11, 111/13, 68/16, 61/17 in 21/18-ZNOrg; v nadaljevanju: zakon), ki določa, da javni interes za kulturo temelji na zagotavljanju javnih kulturnih dobrin, s katerimi se uresničuje kulturni razvoj Slovenije in slovenskega naroda, za katerega skrbijo Republika Slovenija in lokalne skupnosti.

Na podlagi zakona se izvajanje javnega interesa za kulturo v Občini Sevnica določi z letnim programom kulture, ki določa kulturne programe in projekte, ki se sofinancirajo iz javnih sredstev, obseg in vrsto dejavnosti, potrebnih za njihovo uresničevanje in obseg sredstev, ki se zagotovijo v občinskem proračunu.

**3. LJUBITELJSKA KULTURNA DEJAVNOST, PROGRAMI IN PROJEKTI, FINANCIRANI PREKO JAVNEGA RAZPISA**

**Skupni obseg sredstev: 48.000,00 EUR**

Z javnim razpisom za zbiranje ponudb programov in projektov, ki se bodo sofinancirali s proračunskimi sredstvi, bo zagotovljena možnost prijave vsem zainteresiranim izvajalcem in enakopravnost obravnave.

Javni razpis se objavi v javnih glasilih in na spletni strani Občine Sevnica, povzetek razpisa pa v Uradnem listu Republike Slovenije. Postopek izvedbe javnega razpisa za izbor izvajalcev programov in projektov na področju kulture vodi Občina Sevnica (priprava javnega razpisa, zbiranje vlog, priprava sklepov in pogodb). Župan z izvajalci sklene pogodbo.

Izvajalci, ki lahko kandidirajo s programom:

* društva, registrirana za izvajanje programov na področju kulture,
* resorne občinske zveze, če so izvajalci programa,
* ustanove in zasebni zavodi, ki so ustanovljeni za opravljanje dejavnosti v kulturi in so nepridobitni;
* posamezniki, ki so vpisani v razvid samostojnih ustvarjalcev pri ministrstvu za kulturo.

Do sofinanciranja niso upravičeni ansambli, ki delujejo v okviru društva, registrirani za izvajanje programov na področju kulture.

Prijavitelji bodo lahko pridobili sredstva za:

* redno, sistematično in kontinuirano delovanje;
* organizacijo in izvedbo kulturnih dogodkov (koncerti, predstave, razstave, projekcije in druge javne kulturne prireditve) na enem ali več področij dejavnosti, ki ga pripravlja in izvaja prijavitelj na nepridobiten način in je v interesu širše družbene skupnosti;
* udeležbo na tekmovanju;
* obletnico delovanja;
* vzdrževanje opreme;
* članstvo v resorni zvezi;
* založništvo;
* izobraževanje in strokovno usposabljanje.

Sredstva za investicije in investicijsko vzdrževanje objektov, kjer se izvajajo kulturne dejavnosti, niso predmet financiranja.

Podlaga za izbor programov in projektov je Pravilnik o postopku in merilih za vrednotenje programov in projektov ljubiteljske kulturne dejavnosti, ki se sofinancirajo iz proračuna Občine Sevnica (Uradni list RS, št. 105/15). Na podlagi meril iz tega pravilnika bodo ovrednoteni prispeli programi in projekti.

Z vsakim izvajalcem, ki mu bo priznano sofinanciranje programov in projektov, bo sklenjena pogodba. V pogodbi se določi: vsebina in obseg programa, čas realizacije programa, pričakovani dosežki, obseg sredstev ter druge medsebojne pravice in obveznosti.

**4. SREDSTVA ZA IZVAJANJE KULTURNE DEJAVNOSTI KŠTM SEVNICA**

**Skupni obseg sredstev: 236.142,00 EUR**

Občina Sevnica je ustanoviteljica javnega zavoda KŠTM Sevnica, zato je dolžna zagotoviti sredstva za plače zaposlenih v zavodu na področju kulture.

KŠTM Sevnica na področju kulture upravlja z objekti, ki so v lasti Občine Sevnica, in sicer z Gradom Sevnica (vključno z vinoteko, grajsko kavarno, grajskim vinogradom, postajališčem za avtodome…), Ajdovskim gradcem in Kulturno dvorano Sevnica. Za te objekte Občina plačuje vse obratovalne stroške (ogrevanje, komunalne storitve, porabo električne energije, varovanje, zavarovalno premijo in druge operativne stroške). Sem sodijo tudi vsa tekoča in nujna vzdrževalna dela.

Na Gradu Sevnica so v letu 2021 predvidene naslednje prireditve, programi in redne dejavnosti:

a) prireditve: Sevniško grajsko poletje 2021, Likovno – razstavni dogodki, Grajska rezatev in trgatev, Svetovni dan lutk 2021, ostali dogodki (Ženski modno – kulinarični večer, dobrodelni dogodki itd.);

b) redne dejavnosti: vodeni ogledi gradu z okolico, animirani ogledi gradu za otroke »Spoznaj barona Moscona!«, Grajski dan doživetij za družine »Z družino bomo graščaki«, veličastne poroke, grajska vinoteka, grajski vinograd, grajska vila, klet modre frankinje, Lutrovska klet, bralni kotiček, tematske poti.

Na Ajdovskem gradcu bodo v letu 2021 potekali animirani ogledi, delavnice in dnevi odprtih vrat.

V Kulturni dvorani Sevnica bodo v letu 2021 še naprej potekali odrasli in otroški abonmaji ter drugi dogodki.

Občina Sevnica bo v letu 2021 namenila sredstva za investicijsko vzdrževanje opreme in objektov na področju kulture. Skladno s predlogi, ki bodo usklajeni z Občino Sevnica, bo pripravljena pogodba za projekte investicijskega vzdrževanja na področju kulture.

Sredstva se namenjajo za:

* plače zaposlenih na področju kulture 98.366,00 EUR
* izvajanje dejavnosti, ki jih bo v skladu s finančnim 104.276,00 EUR

planom za leto 2021 KŠTM Sevnica izvajal na področju kulture

* investicijski transfer KŠTM za področje kulture 33.500,00 EUR

**5. JAVNI SKLAD REPUBLIKE SLOVENIJE ZA KULTURNE DEJAVNOSTI, OBMOČNA IZPOSTAVA SEVNICA**

**Skupni obseg sredstev: 17.000,00 EUR**

Javni sklad RS za kulturne dejavnosti (v nadaljevanju: JSKD) je osrednja vladna organizacija slovenske društvene kulture, ki z mrežo izpostav in zvez kulturnih društev po celotni državi strokovno in finančno podpira razvoj društvene kulture. Skupaj z Zvezo kulturnih društev Slovenije zastopa interese kulturnih društev v kulturni politiki. Spodbujanje množičnega zanimanja za kulturo, razvoja raznovrstnih umetnostnih smeri, amaterskih in strokovnih praks, kulturne vzgoje in ustvarjalnosti med otroki in mladimi so cilji, h katerim strmijo slovenske organizacije na področju društvene kulture že dobrih 50 let.

Na podlagi Zakona o uresničevanju javnega interesa za kulturo ter Zakona o Javnem skladu RS za kulturne dejavnosti Občina Sevnica zagotavlja sredstva za delovanje ter sredstva za sofinanciranje programov, ki jih bo OI JSKD Sevnica na podlagi letne pogodbe izvajala na območju Občine Sevnice.

Občina Sevnica bo v letu 2021 sofinancirala naslednje programe in projekte: srečanje otroških gledaliških in lutkovnih skupin, srečanje odraslih gledaliških skupin, območno srečanje otroških in mladinskih pevskih zborov (Poj z menoj), območno srečanje predšolskih pevskih zborov (Ringaraja), območno srečanje odraslih pevskih zborov (Pesem Posavja), srečanje pevcev ljudskih pesmi in godcev ljudskih viž (Skupaj se znajdemo mi), srečanje otroških in odraslih folklornih skupin, območno srečanje mladih likovnikov in razstava (Paleta brez meja), likovni seminar (delavnica), lutkovni in gledališki seminar, filmske delavnice, spletne delavnice, srečanje odraslih literarnih ustvarjalcev, območna razstava likovnih in fotografskih ustvarjalcev, podelitev jubilejnih značk društvom…

Sredstva iz pogodbe se namenjajo za:

* delovanje izpostave 2.000,00 EUR
* organizacijo območnih in medobčinskih kulturnih 15.000,00 EUR

prireditev v občini Sevnica

**6. KNJIŽNICA SEVNICA**

**Skupni obseg sredstev: 394.320,00 EUR**

Občina Sevnica je kot ustanoviteljica javnega zavoda Knjižnica Sevnica, ki ima poleg matične knjižnice v Sevnici še izposojevališče v Loki pri Zidanem mostu, dolžna zagotavljati sredstva za plače s prispevki in druge osebne prejemke zaposlenih.

Občina je ravno tako dolžna zagotavljati sredstva za materialne stroške, ki nastanejo pri obratovanju in vzdrževanju objekta (ogrevanje, elektrika, komunalne storitve, čiščenje, zavarovanje, varovanje, tekoče vzdrževanje).

Občina je v skladu s Pravilnikom za izvajanje knjižnične dejavnosti kot javne službe javnega zavoda Knjižnica Sevnica dolžna zagotavljati tudi sredstva za sofinanciranje nakupa knjižničnega gradiva (del sredstev za nakup knjižničnega gradiva pa knjižnica pridobi iz državnega proračuna).

Knjižnica Sevnica poleg rednega strokovnega dela, ki je posredno vezano na osnovno dejavnost, v letu 2021 načrtuje za širšo javnost naslednje dogodke in dejavnosti: izobraževanje uporabnikov (vrtce in šole), promocija branja za otroke, mlade in odrasle (dnevi slovenske knjige v aprilu, dan splošnih knjižnic v novembru, »ta veseli dan kulture« v decembru, bralni krožek za odrasle in bralna značka za varovance VDC-ja ter pravljica v DUO Impoljca ter nadaljevanje projekta Posavci beremo skupaj), bralne urice za oskrbovance v Domu upokojencev Sevnica, bibliopedagoške ure (projekt Rastem s knjigo), domoznanska dejavnost, izvedba potopisnih in strokovnih predavanj, projekt Posavci beremo skupaj (skupaj z Valvasorjevo knjižnico Krško in Knjižnico Brežice), ob mednarodnem dnevu knjig predstavitev knjige za otroke/mladostnike, priložnostni literarni večeri s predstavitvami literarnih del domačih in drugih avtorjev, predšolska in šolska bralna značka za otroke in mladino ter poletna bralna značka, zaključek projekta Posavci beremo skupaj, mesečna srečanja bralk in bralcev v okviru bralnega krožka za odrasle, mesečne izvedbe pravljic za najmlajše v Sevnici in Krmelju ter občasne ure pravljic v Loki, mesečna izvedba dogodka: bralna značka »S knjigo na potep« za varovance VDC-ja, ura pravljice kot terapevtsko sredstvo v Domu upokojencev in oskrbovancev Impoljca, bralne urice v Domu upokojencev Sevnica, dvakrat letno počitniška ustvarjalna delavnica, mesečni obiski skupin otrok iz vrtec (pripovedovanje pravljice) ter obiski učencev OŠ Sevnica (priložnostno), bralna značka za predšolske otroke od 3. do 6. leta starosti ter za učence 1. triade in druge, ki to želijo, mesečne likovne in druge razstave. Prireditve bodo potekale v primeru, da ne bo omejitev zaradi virusa COVID-19.

Občina Sevnica bo v letu 2021 namenila sredstva za investicijsko vzdrževanje opreme in prostorov v Knjižnici Sevnica ter v izposojevališču v Loki pri Zidanem mostu.

Sredstva se namenjajo za:

* plače, prispevke in druge osebne prejemke zaposlenih 268.320,00 EUR
* delovanje 90.000,00 EUR
* nakup knjižničnega gradiva 30.000,00 EUR
* investicijsko vzdrževanje 6.000,00 EUR

**7. POSAVSKA POTUJOČA KNJIŽNICA**

**Skupni obseg sredstev: 22.495,00 EUR**

Skladno s pogodbo o izvajanju knjižnične dejavnosti Posavske potujoče knjižnice (v nadaljevanju: PPK) so Občina Krško, Občina Kostanjevica na Krki, Občina Brežice, Občina Sevnica in Občina Radeče dolžne zagotoviti sredstva za izvajanje dejavnosti PKK. Ključ za razdelitev skupnih stroškov je število prebivalcev v posameznih občinah, ki se vsako leto preveri na dan 1.1. tekočega leta, kar je osnova za izračun deležev sofinanciranja za naslednje leto. Pogodbene stranke zagotavljajo sredstva za plače in druge izdatke zaposlenih za plačilo stroškov dela za voznika bibliobusa in bibliotekarja.

Pogodbene stranke so po istem ključu delitve stroškov dolžne zagotoviti sredstva za materialne stroške, ki nastajajo pri delovanju in vzdrževanju vozila bibliobusa.

Pogodbene stranke so po istem ključu delitve stroškov dolžne zagotoviti tudi sredstva za sofinanciranje nakupa knjižničnega gradiva.

Sredstva se namenijo za:

* plače 9.915,00 EUR
* delovanje in nakup knjižničnega gradiva 12.345,00 EUR

**8. IZBOR IZVAJALCEV S PODROČJA GODBENIŠTVA ZA ORGANIZACIJO, IZVEDBO IN SODELOVANJE PRI PRIREDITVAH ŠIRŠEGA OBČINSKEGA POMENA V OBČINI SEVNICA ZA LETO 2021**

**Skupni obseg sredstev:** **22.000,00 EUR**

Sredstva so namenjena pripravi scenarija, organizaciji, izvedbi in sodelovanju pri prireditvah. Posamezno društvo se lahko prijavi za organizacijo, izvedbo ali sodelovanje za več sklopov, ki so predmet javnega poziva (prvomajski nastop – organizacija in izvedba, dan državnosti – organizacija in izvedba, osrednja slovesnost ob občinskem prazniku občine Sevnica – sodelovanje, božično – novoletni koncert – organizacija in izvedba, prireditve ob otvoritvah in odprtjih – do 7 prireditev skozi celo leto – sodelovanje, prireditve ob obletnicah in proslavah – do 7 prireditev skozi celo leto – sodelovanje). Za posamezen sklop bo izbran le en izvajalec.

Na poziv se lahko prijavijo pravne osebe, ki izpolnjujejo naslednje pogoje:

* so kulturna društva s področja godbeništva s sedežem v občini Sevnica;
* imajo zagotovljene materialne, prostorske, kadrovske in organizacijske pogoje za uresničevanje kulturnih aktivnosti;
* prijavitelji niso pridobili sredstev za izvedbo prireditev, ki so predmet poziva, na osnovi drugih razpisov Občine Sevnica;
* niso navedli zavajajočih podatkov.

Prireditve se izberejo na podlagi meril, in sicer:

* kakovost in realnost izvedbe prijavljene organizacije;
* izkušnje in reference prijavitelja;
* racionalna in varčna izvedba organizacije prireditve;
* usklajenost vsebine in ciljev prijavljene prireditve s predmetov javnega poziva.

Z izbranimi prijavitelji bo Občina sklenila pogodbo, v kateri se definira način sodelovanja pri posamezni prireditvi.

**9. OBNOVA KULTURNIH SPOMENIKOV V OBČINI SEVNICA V LETU 2021**

**Skupni obseg sredstev: 20.000,00 EUR**

Občina Sevnica bo v letu 2021 razpisala sredstva za ohranjanje spomenikov lokalnega kulturnega pomena, ki so bili razglašeni z Odlokom v letu 2013. Pravila in kriteriji bodo določena s pravilnikom, kateri je v pripravi.

**10. DRUGA DRUŠTVA S PODROČJA DRUŽBENIH DEJAVNOSTI**

**Skupni obseg sredstev: 7.000,00 EUR**

Sredstva so namenjena sofinanciranju delovanja veteranskih društev in združenj, ki niso financirana iz drugih proračunskih postavk in imajo sedež v Občini Sevnica. Občina sredstva vsako leto razdeli na podlagi javnega poziva, objavljenega na spletni strani Občine Sevnica.

**11. MEDIJI**

**Skupni obseg sredstev: 75.000,00 EUR**

Kadar govorimo o javnem interesu na področju medijev, medije presojamo tudi kot vprašanje kulture. So nosilci kulture in sami del kulture.

Javni interes občine je zagotavljanje možnosti in pravic do kakovostnega obveščanja občanov občine Sevnica in ostalih ciljnih skupin. S svojim poročanjem v domove občanov mediji prenašajo in prinašajo aktualne informacije, predvsem o vsakodnevnih lokalnih temah, ki so pomembne za občanke in občane. Vsem slovenskim temam je na razpolago bistveno manj medijskega prostora kot osrednji Sloveniji. Nujnost širšega obveščanja na ravni lokalnih skupnosti je zato tudi v čim širši socialni vključenosti – da vsako gospodinjstvo v tem pogledu tretiramo na enak način, ne glede na lokacijo bivanja, socialni in ekonomski status občanov.

Izmed vseh lokalnih in regionalnih medijev Občina Sevnica z namenom celovitega obveščanja redno sodeluje z naborom medijev, temu pa je namenjen delež proračunskih sredstev.

Med stroške oglaševalskih storitev in stroške objav sodijo organizacije novinarskih konferenc, informiranje in obveščanje občanov v okviru posameznih projektov, naložb in investicij, obveščanje v krajevnih časopisih in drugih medijih, stroški izdaje raznovrstnih publikacij in knjig društev in posameznikov z območja občine Sevnica. Sredstva se namenijo tudi za priložnostne informativne objave v tematskih prilogah tiskanih medijev.

Občina Sevnica bo z namenom celovitega obveščanja občank in občanov sodelovala z naslednjimi lokalnimi in regionalnimi mediji: Posavskim obzornikom, ki ga na dom brezplačno prejemajo vsa gospodinjstva, Televizijo Vaš kanal Novo mesto, Televizijo Ansat Krško, obveščanje bo potekalo tudi preko lokalnega informativnega programa Axa ter preko radijskih postaj (aktualna povabila na dogodke javnega značaja itd.).

Sodelovanje z različnimi javnostmi (občani, društvi, gospodarskimi subjekti, javnimi zavodi in drugimi oblikami organizacij, ki delujejo na lokalni, regionalni in državni ravni) je vzajemno utečeno pri organizaciji raznih projektov in dogodkov: konferenc, športnih in drugih tekmovanj, preventivnih dogodkov itd. Pri tem občina sodeluje in pomaga tudi z obveščanjem javnosti in medijsko promocijo za vsebine, ki so javnega družbenega pomena.

Zadnja leta so bila pod vtisom občutno opaznega medijskega zanimanja za kraj in občino, iz česar izhaja tudi večji delež objav in priprav materialov. Del sredstev za obveščanje javnosti je tako tudi v letu 2021 predviden za celovito promocijo občine, turizma in turističnih potencialov občine kot celote.

V letu 2021 bo Občina nadaljevala z izdelavo nove spletne strani, pri čemer se bo upoštevala tudi zakonodaja s področja varstva osebnih podatkov ter uredba o upravnem poslovanju, vsebovala pa bo dodatne module (e-občina, participativni proračun, aktivacija prikaza defibrilatorjev na zemljevidu, integracija novic iz MojaObcina.si, itd).

**12. POSAVSKI MUZEJ BREŽICE**

**Skupni obseg sredstev:**  **7.200,00 EUR**

Občina Sevnica je za izvajanje javne službe na področju premične kulturne dediščine soustanovila Posavski muzej Brežice za področje arheologije, etnologije, zgodovine in likovne umetnosti.

Muzej skrbi za premično dediščino v muzeju in izven njega tako, da evidentira, zbira, dokumentira in obdeluje premično dediščino svojega območja, vodi register dediščine, jo proučuje, hrani in varuje ter jo predstavlja javnosti. Zavod tudi pripravlja strokovne podlage za razglasitev premične dediščine za kulturni spomenik.

Občina Sevnica kot soustanoviteljica v skladu z zakonodajo, razen programskega sofinanciranja po dogovoru in sprejetim letnim načrtom, nima finančnih obveznosti do zavoda.

Skladno s pogodbo, bo Občina Sevnica v letu 2021 muzeju namenila 7.200,00 EUR.

**13. SKUPNI OBSEG SREDSTEV ZA LETNI PROGRAM KULTURE ZA LETO 2021**

**849.157,00 EUR**

**14. VELJAVNOST PROGRAMA**

Letni program kulture začne veljati z dnem uveljavitve Odloka o proračunu Občine Sevnica za leto 2021.

Številka: 610-0018/2020

Sevnica, 25. februar 2021

 **Srečko Ocvirk,**

 **Župan Občine Sevnica**